จำนำข้าวหมื่นห้าสิ้นมนต์ขลัง
เกษตรกรเมินร่วมโครงการรัฐกิตติรัตน์ประกาศไม่ขยายเวลา
31 ม.ค. 2555

เกษตรกรเมินร่วมโครงการรัฐกิตติรัตน์ประกาศไม่ขยายเวลา
จำนำข้าวผิดเป้าหมายอื้อซ่า โต้งไม่ขยายเวลารับจำนำข้าวนาปีที่จะสิ้นสุด 29 ก.พ.นี้ออกไป แม้ยอดจำนำเหลือแค่ 8 ล้านตัน ใช้เงินเพียง 1.3 แสนล้าน
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยภายหลังตรวจเยี่ยมและประชุมคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) ว่า จะไม่ขยายระยะเวลาในโครงการรับจำนำข้าวนาปีที่จะสิ้นสุดในวันที่ 29 ก.พ.นี้ออกไปอีก แม้ว่ายอดการจำนำข้าวจะลดลง เพราะต้องการให้ผลผลิตที่ออกหลังจากวันที่ 1 มี.ค. 2555 เป็นการรับจำนำข้าวรอบใหม่ เงื่อนไขใหม่ ราคาใหม่ ซึ่งคงต้องรอการพิจารณาของคณะกรรมการนโยบายข้าวแห่งชาติ (กขช.) ก่อน 
สำหรับโครงการรับจำนำข้าวเปลือกนาปีฤดูกาลผลิต 2554/2555 นั้นจะได้ขึ้นทะเบียนเกษตรกร 3.56 ล้านราย ผ่านการทำประชาคมพร้อมออกหนังสือรับรองเกษตรกร 3.42 ล้านราย มีจำนวนโรงสีและตลาดกลางที่เปิดจุดรับจำนำ 845 แห่ง ซึ่ง ธ.ก.ส.ได้ทำสัญญาและจ่ายเงินกู้แก่เกษตรกรไปแล้ว 8.97 แสนราย ปริมาณข้าวเปลือก 5.5 ล้านตัน จำนวนเงิน 9.18 หมื่นล้านบาท ขณะที่การสีแปรสภาพข้าวเปลือกเป็นข้าวสารส่งมอบคลังสินค้ากลาง ดำเนินการไปแล้วจำนวน 2.03 ล้านตัน 
ทั้งนี้ เมื่อสิ้นสุดโครงการ ธ.ก.ส.คาดว่าจะสามารถรับจำนำข้าวในราคาตันละ 1.5-2 หมื่นบาท ได้แค่ 8 ล้านตัน จากเป้าหมาย 25 ล้านตัน เป็นเงิน 1.3 แสนล้านบาท จากเดิมที่คาดว่ารัฐบาลน่าจะใช้เงินถึง 4 แสนล้านบาท เนื่องจากเกษตรกรประสบอุทกภัยผลผลิตได้รับความเสียหาย ขณะที่ราคาข้าวเปลือกในตลาดอยู่ในเกณฑ์ดี เกษตรกรจึงขายข้าวเปลือกให้กับพ่อค้าในท้องถิ่นมากกว่านำมาจำนำกับรัฐบาล
“รัฐบาลยังไม่ได้บอกว่า จะมีนโยบายในการปรับลดราคาจำนำข้าวรอบใหม่หรือนาปรังลง เพราะข้อเสนอในการปรับลดราคารับจำนำนั้นเป็นข้อเสนอของผู้ประกอบการข้าวถุงและผู้ส่งออกข้าว อยากถามว่าเขาอยากเห็นราคาข้าวถูกกว่าน้ำเปล่าหรือ” นายกิตติรัตน์ กล่าว
นอกจากนี้ ที่ประชุมคณะกรรมการ ธ.ก.ส.ยังมีมติอนุมัติให้ ธ.ก.ส.เข้ามาช่วยพยุงราคารับจำนำมันสำปะหลังระหว่างเดือน ก.พ.พ.ค. 2555 จำนวน 10 ล้านตัน และสนับสนุนสินเชื่อ 1,000 ล้านบาท ให้โรงงานแปรรูปสับปะรดใช้เป็นทุนหมุนเวียนรับซื้อช่วงที่ราคาตก